ค่าฝุ่น PM2.5 กรุงเทพมหานครและปริมณฑล ยังเพิ่มสูงขึ้น เนื่องจากเกิดความกดอากาศและการสะสมตัวของฝุ่น
ค่าฝุ่น PM2.5 กรุงเทพมหานครและปริมณฑล ยังเพิ่มสูงขึ้น เนื่องจากเกิดความกดอากาศและการสะสมตัวของฝุ่น ขณะที่ภาคเหนือบริเวณตำบลพระบาท อำเภอเมือง จังหวัดลำปาง ค่าฝุ่นยังสูงแตะระดับสีแดงอยู่นายประลอง ดำรงค์ไทย อธิบดีกรมควบคุมมลพิษ (คพ.) กล่าวว่า จากการติดตามตรวจสอบสถานการณ์ฝุ่นละออง PM 2.5 ในพื้นที่กรุงเทพมหานครและปริมณฑลวันนี้ (20 ม.ค.63) ปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 47 – 89 ไมโครกรัมต่อลูกบาศก์เมตร ภาพรวมปริมาณฝุ่นละอองเพิ่มขึ้นในหลายพื้นที่จากเมื่อวานนี้ (19 ม.ค.63) โดยเกินเกณฑ์มาตรฐานเริ่มมีผลกระทบต่อสุขภาพ หรืออยู่ในระดับสีส้ม 49 พื้นที่ เช่น ริมถนนสามเสน เขตพระนคร // ริมถนนลาดพร้าว ซอยลาดพร้าว 95 เขตวังทองหลาง // แขวงคลองเตย เขตคลองเตย // แขวงทุ่งสองห้อง เขตหลักสี่ // ริมถนนดินแดง เขตดินแดง // ริมถนนลาดกระบัง เขตลาดกระบัง // รินถนนนวมินทร์ แยกบางกะปิ // ริมถนนเจริญนคร เขตคลองสาน // ริมถนนพหลโยธิน เขตบางเขน เนื่องจากพื้นที่กรุงเทพมหานครและปริมณฑลมีลมสงบตั้งแต่ช่วงค่ำของเมื่อวานนี้ (19 ม.ค.63) ต่อเนื่องจนถึงขณะนี้ ทำให้การกระจายตัวของฝุ่นละลองยังคงอยู่ในระดับต่ำ ประกอบกับ สภาพความกดอากาศในพื้นที่ประเทศไทยเมื่อคืนที่ผ่านมาเกิดภาวะฝาชีครอบในระดับต่ำกว่า 1 กิโลเมตร จากปกติควรสูงกว่า 3 กิโลเมตร ทำให้ฝุ่นไม่สามารถลอยขึ้นไปได้ และมีการสะสมตัวของฝุ่นละอองตั้งแต่เมื่อวานต่อเนื่องมาจนถึงเช้าวันนี้เพิ่มสูงขึ้น จึงเป็นปัจจัยให้ฝุ่นละอองไม่กระจายตัวขณะที่สถานการณ์หมอกควันภาคเหนือ 9 จังหวัดวันนี้ (20 ม.ค.63) คุณภาพอากาศอยู่ในระดับคุณภาพดีมากถึงมีผลกระทบต่อสุขภาพ โดยปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 23 - 94 ไมโครกรัมต่อลูกบาศก์เมตร มีแนวโน้มค่าฝุ่นละอองเพิ่มขึ้นในหลายพื้นที่จากเมื่อวานนี้ (19 ม.ค.63) โดยบริเวณตำบลพระบาท อำเภอเมือง จังหวัดลำปาง ค่าฝุ่น PM2.5 เพิ่มสูงขึ้นอยู่ในระดับสีแดง 94 ไมโครกรัมต่อลูกบาศก์เมตร จากไฟป่าหมอกควันที่เกิดขึ้น และพบเกินมาตรฐานระดับสีส้มอีก 7 พื้นที่ สาเหตุยังคงเกิดจากการเผาในที่โล่งทำให้ฝุ่นละอองเพิ่มสูงขึ้นต่อเนื่องและส่งผลกระทบต่อสุขภาพ จึงเร่งระดมสรรพกำลังลาดตระเวนและดับไฟ จัดทำแนวกันไฟและบริหารจัดการเชื้อเพลิง ควบคู่กับประชาสัมพันธ์เชิงรุกเข้าถึงประชาชนสร้างการรับรู้และการมีส่วนร่วม